 

בית הדין הצבאי המחוזי

**מחוז שיפוטי דרום**

**בפני השופטת: סא"ל מיכל אמברם שחר**

**בעניין: התובע הצבאי (ע"י ב"כ, קמ''ש תהל ברון)**

**נגד**

**הנאשם: ב/XXX סמל ר' ס' (ע"י ב"כ, רס''ן דביר אופיר)**

**הכרעת - דין**

על פי הודאתו, מורשע הנאשם בשלוש עבירות של היעדר מן השירות שלא ברשות, לפי סעיף 94 לחוק השיפוט הצבאי, התשט"ו - 1955, בגין כך שנעדר מיחידתו XXX מיום 09.08.2020 ועד יום 21.11.2020, למשך 105 ימים; מיום 08.03.2021 ועד יום 26.04.2021, למשך 50 ימים; מיום 16.12.2021 ועד יום 16.04.2023 , למשך 487 ימים. כל זאת בהתאם לכתב האישום המתוקן בשנית ולפרטים הנוספים.

1. **ניתנה היום, כ"ד באייר התשפ"ג, 15.05.2023, והודעה בפומבי ובמעמד הצדדים.**

\_\_\_\_\_( - )\_\_\_\_\_

**שופטת**

**גזר - דין**

הנאשם הורשע על פי הודאתו בשלוש עבירות של היעדר מן השירות שלא ברשות, על כי נעדר מיחידתו לתקופות שמשכן, 105 ימים, 50 ימים ו-487 ימים. שתיים מהן הסתיימו בהתייצבות והשלישית במעצר.

הנאשם גויס לצה"ל בחודש אוגוסט 2019 ושובץ בגדוד XXX. לאורך תקופת שירותו הצבאי נעדר מן השירות הצבאי ללא רשות שמונה פעמים. שלוש מתוכן ניצבות בבסיס הליך זה.

הסדר הטיעון שהציגו הצדדים הוא חריג בקולתו, שכן מדובר במי שלו עבר משמעתי מכביד והיעדרות מצטברת בת כ-640 ימים מיחידה סדירה. יחד עם זאת, לב הסדר הטיעון נעוץ בניסיון שעשה החייל להשתלב במסגרת הצבאית, בבית הדין המשלב, עד שנשר עקב היעדרותו מהיחידה ואי התייצבות לדיונים. כמו כן, נשקל במסגרת הסדר הטיעון מצבו הנפשי ובפיטוריו מן השירות הצבאי היום, על רקע אי כשירות רפואית. בין שיקולי הקולה, נמנו גם נסיבותיו הקשות מבית, היעדר עורף משפחתי ומצוקה כלכלית ניכרת.

בנסיבות אלה מצאתי לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **שישים (60) ימי מאסר לריצוי בפועל, שיימנו החל מיום מעצרו- 16.04.2023, ובניכוי תשעה (9) ימי מעצר נוספים שבהם היה נתון (בין 27.04.2021 ל-05.05.2021).**

**תשומת לב גורמי הפיקוד במתקן כליאה לבקשת הסנגור להצמדת חופשה בעת חישוב מניין ימי הכליאה בשים לב למכלול נסיבותיו המורכבות של הנאשם.**

1. **הורדה לדרגת טוראי.**
2. **זכות ערעור כחוק.**
3. **ניתן היום, כ"ד באייר התשפ"ג, 15.05.2023, והודע בפומבי ובמעמד הצדדים.**

\_\_\_\_\_( - )\_\_\_\_\_

**שופטת**

**העתק נכון מן המקור**

**רס"ן לייה קריצר אללוף**

**קצינת בית הדין**

**נערך על ידי: א.ל**

**בתאריך: 31.05.2023**

**חתימת המגיה: סגן שיר בן- ארמון**